b'\n_START_ARTICLE_\nProtingas sumanymas\n_START_PARAGRAPH_\nProtingas sumanymas (angl. Intelligent design)\xc2\xa0\xe2\x80\x93 JAV kreacionist\xc5\xb3 i\xc5\xa1pl\xc4\x97tota id\xc4\x97ja, kad \xe2\x80\x9ekai kurios Visatos ir gyv\xc5\xb3 b\xc5\xabtybi\xc5\xb3 savyb\xc4\x97s yra geriau paai\xc5\xa1kinamos kaip protingo k\xc5\xabr\xc4\x97jo, o ne nekryptingos nat\xc5\xabraliosios atrankos k\xc5\xabriniai\xe2\x80\x9c. Tai yra \xc5\xa1iuolaikin\xc4\x97 tradicinio argumento u\xc5\xbe Dievo egzistavim\xc4\x85 forma, kuri nesukonkretina, kas yra Visatos k\xc5\xabr\xc4\x97jas ir kokiomis savyb\xc4\x97mis jis pasi\xc5\xbeymi. Visi \xc5\xbeymiausi protingo sumanymo \xc5\xa1alininkai yra susij\xc4\x99 su politi\xc5\xa1kai konservatyvia id\xc4\x97j\xc5\xb3 kalve Discovery Institute ir tiki, kad protingas Visatos k\xc5\xabr\xc4\x97jas yra krik\xc5\xa1\xc4\x8dioni\xc5\xa1kasis Dievas._NEWLINE_Protingo sumanymo \xc5\xa1alininkai \xc4\xafrodin\xc4\x97ja, kad tai yra mokslin\xc4\x97 teorija ir siekia fundamentaliai pakeisti moksl\xc4\x85, priver\xc4\x8diant j\xc4\xaf pripa\xc5\xbeinti antgamtines j\xc4\x97gas. Mokslin\xc4\x97je bendruomen\xc4\x97je priimtas konsensusas, kad tai n\xc4\x97ra mokslas. Pasak JAV Nacionalin\xc4\x97s Moksl\xc5\xb3 Akademijos, protingo sumanymo hipotez\xc4\x97 n\xc4\x97ra mokslin\xc4\x97, nes jos teiginiai negali b\xc5\xabti patikrinti moksliniais metodais\xe2\x80\x9c. JAV Nacionalin\xc4\x97 gamtos moksl\xc5\xb3 mokytoj\xc5\xb3 asociacija ir Amerikos mokslo pa\xc5\xbeangos asociacija protingo sumanymo srit\xc4\xaf pavadino pseudomokslu._NEWLINE_1987 m. JAV Auk\xc5\xa1\xc4\x8diausiasis teismas nutar\xc4\x97, kad mokyti kreacionizmo i\xc5\xa1 vie\xc5\xa1\xc5\xb3 pinig\xc5\xb3 finansuojamose mokyklose prie\xc5\xa1tarauja konstitucijai. 2005 m. \xc5\xa1is sprendimas i\xc5\xa1pl\xc4\x97stas \xc4\xaftraukiant ir protingo sumanymo id\xc4\x97j\xc4\x85. Ta\xc4\x8diau kai kuriose JAV valstijose ie\xc5\xa1koma \xc4\xafstatymo sprag\xc5\xb3, bandant kritikuoti evoliucijos teorij\xc4\x85. 2007 m. Europos Taryba u\xc5\xbedraud\xc4\x97 skelbti kreacionizmo bei jos labiau rafinuotos atmainos protingojo sumanymo id\xc4\x97jas mokyklose, paliekant i\xc5\xa1imt\xc4\xaf religinio pob\xc5\xabd\xc5\xbeio pamokoms._NEWLINE_Pastaraisiais de\xc5\xa1imtme\xc4\x8diais katalik\xc5\xb3 ba\xc5\xbeny\xc4\x8dios po\xc5\xbei\xc5\xabris \xc5\xa1iuo at\xc5\xbevilgiu \xc5\xa1veln\xc4\x97ja. Benediktas XVI 2005 m. parei\xc5\xa1k\xc4\x97, kad evoliucija turi b\xc5\xabti grind\xc5\xbeiama protingo sumanymo id\xc4\x97jomis, ta\xc4\x8diau jis bei jo patar\xc4\x97jai visi\xc5\xa1kai neatmet\xc4\x97 evoliucijos teorijos, ta\xc4\x8diau pasisak\xc4\x97 prie\xc5\xa1 neplanuotos nat\xc5\xabralios atrankos id\xc4\x97jas. Popie\xc5\xbeius Pranci\xc5\xa1kus teigia, kad tiek kreacionizmo id\xc4\x97jos, tiek evoliucijos teorija gali b\xc5\xabti suderinamos, nes anot jo, evoliucinuojan\xc4\x8dios b\xc5\xabtyb\xc4\x97s i\xc5\xa1 prad\xc5\xbei\xc5\xb3 tur\xc4\x97jo b\xc5\xabti sukurtos kaip ir Visata did\xc5\xbeiojo sprogimo metu be Dievo valios negal\xc4\x97jo atsirasti.\n_START_SECTION_\nNesupaprastinamos sistemos\n_START_PARAGRAPH_\nBiochemikas Maiklas Behas (Michael Behe) teigia, kad kai kurios biologin\xc4\x97s sistemos yra sutvertos taip, kad pa\xc5\xa1alinus bet kuri\xc4\x85 i\xc5\xa1 keli\xc5\xb3 s\xc4\x85veikaujan\xc4\x8di\xc5\xb3 dali\xc5\xb3, visos kitos nebefunkcionuoja ir praranda prasm\xc4\x99. Pasak Beho, tokios sistemos negal\xc4\x97jo atsirasti nat\xc5\xabralios atrankos d\xc4\x97ka, nes jos negal\xc4\x97jo tur\xc4\x97ti paprastesni\xc5\xb3 pirmtak\xc5\xb3 ir i\xc5\xa1sivystyti palaipsniui nauding\xc5\xb3 mutacij\xc5\xb3 d\xc4\x97ka. Tarp pasi\xc5\xablyt\xc5\xb3 biologini\xc5\xb3 sistem\xc5\xb3, kurios tariamai negali b\xc5\xabti supaprastintos, buvo kraujo kre\xc5\xa1\xc4\x97jimo mechanizmas, akis, \xc5\xbeiu\xc5\xbeelis, blakstien\xc4\x97l\xc4\x97 ir prisitaikanti imunin\xc4\x97 sistema._NEWLINE_Kritikai parod\xc4\x97, kad visus tris pa\xc4\x8dio Beho pasi\xc5\xablytus nesupaprastinam\xc5\xb3 sistem\xc5\xb3 pavyzd\xc5\xbeius galima supaprastinti. Buvo netgi parodyta, kad \xc4\xafmanoma supaprastinti ir peli\xc5\xb3 sp\xc4\x85stus, kuriuos Behas naudojo kaip analogij\xc4\x85. Be to, kartais evoliucijoje b\xc5\xabna nepridedamos naujos dalys, o pakoreguojamos arba i\xc5\xa1metamos senos. Kiti pasteb\xc4\x97jo, kad net jei bet kur\xc4\xaf element\xc4\x85 pa\xc5\xa1alinus i\xc5\xa1 sistemos ji nustoja veikti, tai neb\xc5\xabtinai rei\xc5\xa1kia, kad sistema negal\xc4\x97jo i\xc5\xa1sivystyti palaipsniui. Pavyzd\xc5\xbeiui, nors pa\xc5\xa1alinus bet kuri\xc4\x85 arkos detal\xc4\x99 ji sugrius, mes jas galime nesunkiai pastatyti po vien\xc4\x85 akmen\xc4\xaf viduryje u\xc5\xbed\xc4\x97j\xc4\x99 laikin\xc4\x85 atram\xc4\x85 ir v\xc4\x97liau j\xc4\x85 pa\xc5\xa1alin\xc4\x99. Gali b\xc5\xabti, kad pana\xc5\xa1\xc5\xabs procesai vyksta ir evoliucijoje. Be to, nesupaprastinam\xc5\xb3 sistem\xc5\xb3 dalys gal\xc4\x97jo prie\xc5\xa1 tai b\xc5\xabti naudojamos kitoms, nesusijusioms funkcijoms, kaip kartais nutinka evoliucijoje. \xc5\xbdurnalas Nature parod\xc4\x97, kad kompiuterin\xc4\x97s evoliucijos simuliacijos pademonstruoja, kaip kai kurios tariamai nesupaprastinamos sistemos gali i\xc5\xa1sivystyti nat\xc5\xabraliai.\n_START_SECTION_\nFizikos konstant\xc5\xb3 tikslumas\n_START_PARAGRAPH_\nProtingo sumanymo \xc5\xa1alininkai teigia, kad jei fundamentalios fizikin\xc4\x97s konstantos b\xc5\xabt\xc5\xb3 tik truput\xc4\xaf kitokios, Visata b\xc5\xabt\xc5\xb3 visi\xc5\xa1kai kitokia ir gyvyb\xc4\x97 neb\xc5\xabt\xc5\xb3 gal\xc4\x97jusi atsirasti. Intervalas, kuriame kai kurios konstantos turi b\xc5\xabti yra toks siauras, kad, pasak id\xc4\x97jos \xc5\xa1alinink\xc5\xb3, j\xc5\xb3 tikslumas negali b\xc5\xabti ai\xc5\xa1kinamas vien tik laimingu atsitiktinumu. Dalis kreacionist\xc5\xb3 gin\xc4\x8dijasi, kad toks konstant\xc5\xb3 tikslumas rodo, jog prival\xc4\x97jo egzistuoti protingas k\xc5\xabr\xc4\x97jas, kuris pasir\xc5\xabpino gyvybei b\xc5\xabtinomis s\xc4\x85lygomis._NEWLINE_Mokslininkai beveik vieningai atsak\xc4\x97, kad \xc5\xa1is argumentas negali b\xc5\xabti patikrintas, tod\xc4\x97l n\xc4\x97ra moksli\xc5\xa1kai produktyvus. Kai kurie mokslininkai gin\xc4\x8dijosi, kad tokie argumentai yra ir prastai paremti esamais duomenimis. Kiti kritikai gin\xc4\x8dijosi, kad toks tvirtinimas yra tautologija, nes jis yra tapatus teiginiui gyvyb\xc4\x97 gali egzistuoti tod\xc4\x97l, kad Visatoje gali egzistuoti gyvyb\xc4\x97. Teiginys, kad kitokiose s\xc4\x85lygose negal\xc4\x97t\xc5\xb3 egzistuoti gyvyb\xc4\x97, buvo sukritikuotas kaip argumentas d\xc4\x97l vaizduot\xc4\x97s tr\xc5\xabkumo: nors ne\xc4\xafmanoma, kad esant kitokioms konstantoms egzistuot\xc5\xb3 mums \xc5\xbeinomo tipo gyvyb\xc4\x97, galb\xc5\xabt atsirast\xc5\xb3 kitokia gyvyb\xc4\x97. Nema\xc5\xbeai matematik\xc5\xb3 ir fizik\xc5\xb3 gin\xc4\x8dijosi, kad konstantos yra tarpusavy susijusios, tod\xc4\x97l visatos, kuri b\xc5\xabt\xc5\xb3 pana\xc5\xa1i \xc4\xaf m\xc5\xabs\xc5\xb3, atsiradimas yra gana tik\xc4\x97tinas.'